Vliegtuig het dalk weens oorlading in Australië geval | Netwerk24
Vliegtuig het dalk weens oorlading in Australië geval
23 Januarie 2020 16:58
'n Foto van die Hercules C–130-tenkervliegtuig. Foto: Reuters
Die oorsaak van die ongeluk van die C-130 Hercules-brandbestrydingsvliegtuig Donderdag in die suidooste van Australië, waarin drie Amerikaners dood is, is nog nie vasgestel nie.
Die Amerikaanse bemanning van die noodlottige vlug was besig om 'n bosbrand naby die Wadbilliga- nasionale park te bestry.
Die vliegtuig het oor 'n diep vallei gevlieg om vlamwerende vloeistof oor die vlamme te stort, en het nie weer daar uitgekom nie, het 'n woordvoerder van die Australiese burgerlugvaartowerheid gesê.
Geoffrey Dell, 'n forensiese kenner aan die Universiteit van Sentraal-Queensland, sê die vliegtuig het glo weens 'n draai- en duikbeweging met sy swaar vrag aan boord vinnig hoogte verloor en dit is moontlik dat die ongeluk aan "aërodinamiese oorlading" toegeskryf kan word.
"Die vliegtuig is ontwerp om op 'n sekere vlak van gravitasiekrag te werk. Dele van die struktuur kan onder druk kom wanneer dit oorskry word," sê hy.
'n Span ondersoekers is egter na die ongelukstoneel onderweg.
Shane Fitzsimmons, hoof van die plaaslike landelike brandweerdiens, sê die vliegtuig het aan die Kanadese brandbestrydingsmaatskappy Coulson Aviation behoort.
Coulson hou intussen sy hele vloot C-130's op die grond totdat die oorsaak van die ongeluk vasgestel is.
Die drie oorledenes was deel van sowat 200 Amerikaners wat sedert Desember in die land help om die bosbrande te bestry. Hul name is nog nie bekend gemaak nie.
Hulle was ervare brandbestryders, sê Fitzsimmons.
Die Australiese premier, Scott Morrison, het in 'n kort verklaring sy simpatie met die familie en vriende van die drie bemanningslede uitgespreek.
"Dis 'n vreeslike tragedie," het Morrison, wat self Woensdagnag met die heengaan van sy 84-jarige pa 'n verlies gely het, gesê.
Die drie Amerikaners se dood bring die dodetal in die brande op 32, onder wie sewe brandbestryders, te staan.
Die bosbrandkrisis sal na verwagting tot April duur en van die ergste toestande word in Februarie verwag. – Bronne: The Telegraph; DW; Sky News